เรื่องร้องเรียน (กีดขวาง,ถนน) วันที่ 2022-07-22 07:24:23 — แขวงศาลาธรรมสพน์ เขตทวีวัฒนา กรุงเทพมหานคร
ฝุ่นตลบอบอวล ฟุ้งขาวโพลนทั่วถนนตลอดวัน บริเวณถนนพุทธมณฑลสาย3 ช่วงระหว่างแยกถนนอุทยาน ถึงหน้าวัดโกมุทพุทธรังสี คือปากซอย16/1 ถึง16/5 เนื่องจากในซอยเหล่านี้ เป็นที่ตั้งของผู้ประกอบการขนส่งมากมาย มีรถบรรทุกเข้า-ออกขวักไขว่ทั้งวัน ตั้งแต่รถกระบะไปจนถึงรถสิบล้อและรถพ่วง18ล้อ เข้าซอยโน้นออกซอยนี้ ซึ่งซอยทะลุถึงกันได้หมด จึงก่อให้เกิดปัญหาหลักๆ3ข้อ เกี่ยวกับปัญหาสุขภาพและสิ่งแวดล้อม(ฝุ่น/มลภาวะทางอากาศ)2ข้อแรก และปัญหาจราจรและอุบัติเหตุทางถนนในข้อท้ายสุด ดังนี้ 1)ฝุ่นขาวตลบอบอวลบริเวณ เพราะพื้นถนนในซอยเป็นคอนกรีตที่แตกกร่อน เสื่อมโทรมเกือบทั้งหมดจากล้อรถบรรทุกบดเหยียบ ถนนพัง หรือกลายเป็นดิน/ทราย/โคลน แล้วฝุ่นจำนวนมากอย่างไม่น่าเชื่อเหล่านี้ก็ติดล้อรถขนส่งออกมาสะสมบนผิวถนนด้านหน้า เมื่อรถสัญจรวิ่งผ่าน ก็ตีปั่นฝุ่นให้ฟุ้งขึ้นในอากาศ เกาะตามสิ่งต่างๆขาวโพลนทั้งบริเวณ รวมทั้งเข้าปอดลมหายใจประชาชนที่อาศัยในพื้นที่ รวมถึงเด็กนักเรียนโรงเรียนใกล้เคียง, 2)อีกแหล่งกำเนิดของฝุ่น ก็คือฝุ่นดำเขม่าจากท่อไอเสียรถบรรทุกมากมาย ที่วิ่งและจอดติดเครื่องอยู่ในขนส่งเหล่านี้ ล้วนเป็นเครื่องดีเซลที่สภาพไม่สมบูรณ์ปล่อยควันดำมลพิษ, และ 3)รถบรรทุกสิบล้อมักจอดริมถนนเพื่อขนส่งสินค้าหรือจอดพัก กีดขวางช่องจราจรซ้ายสุดไป1ช่อง และยังเลี้ยวตีวงกว้างตอนเข้า/ออกซอย หรือถอยกลับรถตั้งลำบนถนน กินช่องจราจรไปเกือบทั้งหมด3ช่อง กีดขวาง ทำให้รถสัญจรที่วิ่งผ่าน ต้องชะลอ หยุด เบนช่องจราจรหลบกระทันหัน เกิดปัญหาคอขวดการจราจรติดขัดเป็นห้วงๆ และบ่อยครั้งเสี่ยงก่อให้เกิดอุบัติเหตุชนกัน ปัญหาเหล่านี้มีมานานแรมปี เป็นที่ประจักษ์ของคนพื้นที่และผ่านทาง โดยยังไม่เคยเห็นว่าจะมีผู้มีอำนาจเกี่ยวข้อง มาทำงานอะไรเพื่อแก้ไขบรรเทา